Osittain ainoaan, osittain toiseen käsittelyyn esitellään päiväjärjestyksen 6. asia. Ensin päätetään liikenne- ja viestintävaliokunnan mietinnön LiVM 1/2018 vp pohjalta ainoassa käsittelyssä sopimuksesta ja sitten toisessa käsittelyssä lakiehdotuksesta.
Arvoisa rouva puhemies! Tässä on käsittelyssä lentosopimus Bahrainin kanssa. Toimivat lentoyhteydet ovat elintärkeä asia meidän kaltaisellemme maalle, ja tässä on tärkeässä roolissa myös kaupunkilentokenttä. Eduskunnan käsittelyssä on Malmin lentokenttää koskeva kansalaisaloite. Meillä tällä hetkellä nämä koneet, jotka Bahrainiin tulevat menemään, käyttävät Helsinki-Vantaan lentokenttää, mutta paljon liikematkailussa käytetään Malmia,
Paljon!
joka toimii erinomaisella tavalla vain 10 kilometrin päässä kaupungin keskustasta. Ja itse toivon, [[Välihuutoja vasemmalta]] että kun nämä pitkät lennot tulevat tänne, niin myös sisäiset lennot pystytään tulevaisuudessa turvaamaan, ja siinä tällaisella kaupunkikentällä on kyllä ensiarvoisen tärkeä asema. Itse toivon, että kenttä voisi myös tulevaisuudessa jatkaa ja tukea osaltaan sitten näitä kaukomailta tulevia lentoja.
Arvoisa puhemies! Tuli vain mieleen tässä, kun edustaja Heinonen nyt valitsi tällaisen keskustelukulman tähän lentoliikennesopimukseen Bahrainin kanssa ja puhuttiin tästä kansallisesta yhteydestä ja sitten myös tästä Malmin kentän tilanteesta, että käytän nyt sitten tilaisuutta hyväkseni tässä ja nyt kysyäkseni, mikä on hallituksen tämänhetkinen linja tähän Malmin lentokenttä ‑asiaan. Mehän palasimme tähän asiaan viimeksi ennen kunnallisvaaleja. Täällä SDP esitti kysymyksiä sen suhteen, että toisaalta keskustajoukoissa pääministeriä myöten oli vähän vaalilupauksen tuntuista keskustelua siitä, että kenttä pelastettaisiin, ja silloin mietimme, onko hallitus tehnyt toimia, jotta sitten esimerkiksi uudestaan rakennettaisiin näillä valtion omilla toimilla tuolla suunnassa. Ja nyt tietenkin, kun meillä on tässä areena edessä, toivon, että saan vastausta tähän kysymykseen, missä mennään asian suhteen.
Arvoisa rouva puhemies! Edustaja Heinonen toivoi, että Malmin lentokenttä voisi säilyä lentokenttätoiminnassa. [[Välihuuto]] — Bahrainin lentokenttätoiminnassa mahdollisesti jopa. — Todettakoon, kun edustaja Heinonen ei ilmeisesti seuraa kovinkaan tarkkaan, mitä valtakunnassa tai pääkaupungissa tapahtuu, että Helsinki, jonka pormestarina on kokoomuslainen ja suurin puolue on kokoomus, on sekä nykyisessä yleiskaavassa että edellisessä yleiskaavassa osoittanut Malmin lentokentän rakentamiseen, ja sen lisäksi tästä uudemmasta yleiskaavasta on toki valitettu hallinto-oikeuteen, mutta hallinto-oikeus on todennut, että se on pätevä siltä osin. Toki siitä on vielä korkeimpaan hallinto-oikeuteen valitettu. Mutta kerrottakoon nyt edustaja Heinoselle, että tätä asiaa on todella Helsingissä käsitelty hyvin pitkään, hyvin huolellisesti. Siitä on valtuustossa äänestetty, mitä nyt sanoisin, arviolta viitisen-, kuutisenkymmentä kertaa, ja joka kerta tulos on ollut sama. Välissä on ollut aika monia vaaleja, ja tulos on ollut aina sama. Tämä perustuu tietysti siihen, että Helsingissä on, niin kuin yleensä pääkaupunkiseudullakin, pulaa asunnoista, tarvitaan kohtuuhintaisia asuntoja, ja yhdessä puolueet ovat pyrkineet tekemään töitä sen eteen, että tätä ongelmaa ratkaistaisiin. Ja tällähän on merkitystä myös valtakunnan kannalta, koska meillä ovat kohtuuttoman paljon nousseet asumistukimenot, arviolta 2 miljardia euroa vuodessa, ja tähän keskeisenä syynä on se, että meillä ei ole riittävästi kohtuuhintaisia omakustannevuokra-asuntoja. Malmin alue hyvillä yhteyksillään omalta osaltaan ratkaisee tätä ongelmaa. Mutta asia siis on, edustaja Heinonen, menossa toiseen suuntaan.
Arvoisat edustajat, toivon, että tätä keskustelunaihetta, mikä täällä nyt näyttäisi nousevan, säästettäisiin erityisesti siihen, kun me käymme sitten kansalaisaloitteen läpi, koska meillä on aika pitkä lista ja kello 13.30 pitää lopettaa täysistunto suuren valiokunnan kokouksen vuoksi, ja me emme ehdi käsitellä näitä, jos tässä laajenee kovasti tämä keskustelu. Jatketaan keskustelua, mutta toivon keskityttävän nyt tähän teemaan, mikä tässä on asialistalla. [Jukka Gustafsson: Oikein!]
Arvoisa rouva puhemies! Ilahduttavaa, että Bahrainin kanssa tehty sopimus puhuttaa täällä isossa salissa enemmän kuin konsanaan valiokunnassa. [[Naurua]] Kiitoksia pelin avauksesta, edustaja Heinonen. Ja siihen toiseen asiaan Nakkilasta, Satakunnasta, oleva kansanedustaja ei ronki pitkällä tikullakaan. Se on helsinkiläisten oma asia.
Arvoisa puhemies! Pitkä matka on Bahrainista Malmille. Joka tapauksessa liikelentokenttiä tarvitaan, ja ymmärrän ihan täysin — me olemme liikennevaliokunnassa tätä asiaa käsitelleet ja me olemme myös ponnen tehneet siihen — että meidän täytyy turvata tulevaisuudessa älykkään ilmailun edellytykset jossakin muualla sitten.
Bahrainissa!
Mutta emme me voi lähteä mestaroimaan sitä, mikä Helsingin kaupungille kuuluu. Ylipäänsä meidän täytyy turvata myös siis siviili-ilmailu ja opetus, mutta se liittyy sitten tosiaankin tulevaisuuteen ja varmaan seuraavankin hallituksen toimenpiteisiin.
Arvoisa rouva puhemies! Kunnioitan puhemiehen toivetta, että jatketaan tätä keskustelua myöhemmin laajemmin, mutta haluan sen verran sanoa — kun edustaja Arhinmäki toi esille, että en asiaa seuraisi — että olen seurannut tätä poikkeuksellisen tarkasti ja tiedän, miten tämä kenttä voitaisiin jatkossa säilyttää ja turvata. Ja olen eri mieltä esimerkiksi vasemmistoliiton edustajan kanssa siitä, että asia on Helsingin asia. Minun mielestäni Malmi on koko Suomen
Bahrainin!
elinvoiman kannalta niin keskeisen tärkeä lentokenttä, että sen tulevaisuus on syytä turvata.
Bahrainista puhumattakaan!
On hyvä, että tämä kansalaisaloite tulee myöhemmin sitten laajempaan keskusteluun.
Kertokaa Vapaavuorelle!
Arvoisa puhemies! Taitaa olla niin, että tämä Bahrainin kanssa tehtävä lentosopimus ei todellakaan koske liikelentoja. Että kyllä ne liikelennot voivat tulla sekä Malmille että muuallekin ihan täysimääräisesti, hyväksytään tämä sopimus tai ei. Tämä Malmi sen sijaan koskettaa sitä kysymystä, onko sille Malmin kentälle valtiolla tarpeita. Eihän Helsingin kaupunki ryhdy lento-operaattoriksi, niin kuin ei Seutulassakaan ole Vantaan kaupunki vastuussa lentokenttätoiminnoista. Niinpä sanon vielä kerran, kun tästä on puhuttu ennenkin: Arvoisa edustaja Heinonen, hallituksen pitäisi nyt vihdoin tehdä päätös, tarvitaanko tätä Malmin lentokenttää valtakunnan toiminnoissa ja onko valtio valmis siihen, että se sijoittaa sinne toimintojaan, kuten ottaa vastuun lennonjohdosta. Jos sitä ei tehdä, teidän puheenne on turhaa puhetta täällä, niin kuin se on tähän saakka ollut.
Arvoisa rouva puhemies! Todellakin, tässä on kyseessä ja käsittelyssä Bahrainin kanssa tehdyn lentoliikennesopimuksen hyväksyminen ja aikaansaaminen, mutta kun edustaja Heinonen nosti Malmin lentokenttä ‑asian esille, niin onhan se tietysti mahdollista, mutta haluan itse todeta, että se on jo kansalaisaloitteen kautta meillä täällä eduskunnassa käsittelyssä. Liikenne- ja viestintävaliokunta on asiaa käsitellyt, ja siitä on mietintö saatu aikaiseksi. Sinne mietintöön on tullut kaksikin ponsiesitystä, jotka ovat aivan hyviä tulevaisuutta ajatellen, ja me saamme kyllä täällä salissa vielä keskustella myöskin Malmin lentokenttä ‑asiasta aivan varmasti ihan riittävästi, edustaja Heinonen.
Arvoisa puhemies! Ei varmaan kukaan ajatellut, että näin paljon keskustelua olisi herättänyt tämä lentoliikennesopimus Bahrainin kanssa. Tässä sopimuksessahan kyse on siis siitä, millä edellytyksillä ja miten osapuolet, siis tässä tapauksessa Suomi ja Bahrain, voivat nimetä lentoyhtiöitä käyttämään sopimuksella myönnettyjä liikenneoikeuksia. Siitä tässä itse asiassa oli kysymys, mutta nyt kun tämä keskustelu haluttiin viedä sitten vähän ehkä sivuraiteelle, vähän ehkä toiselle lentoreitille niin sanotusti, niin ehkä sopii todeta, että en olisi kyllä koskaan arvannut, että Malmin lentokentän merkitys on niin suuri, että se näkyy myös Bahrainissa saakka. Siinä mielessä on ihan totta, että nämä erilaiset sopimukset eri maiden kanssa, jotta me pystymme lentoliikennettä lisäämään ja saamme lisää reittivalikoimaa, ovat hyvästä ja se on tällaiselle maalle erittäin hyvä, että meillä on kattavat sopimukset eri maiden kanssa. Mutta ehkä näihin tällaisiin asioihin ei kannattaisi sotkea aina näihin kuulumattomia asioita, kuten tätä Malmin lentokenttä ‑asiaa. Ehkä sanon vielä muutaman sanan tästä kansalaisaloitteesta: kun aikaisemmin näistä kaavapäätöksistä todella on valitettu hallinto-oikeuteen ja sitten mahdollisesti korkeimpaan hallinto-oikeuteen, niin nykyään varmaan kaavapäätöksistä sitten valitetaan tänne eduskunnan istuntosaliin näiden kansalaisaloitteiden muodossa.
Näin tässä on käynyt!
Arvoisa rouva puhemies! Seuraava asiakohta on lentoliikennesopimuksen tekeminen Kuuban kanssa. Odotan, millä avauksella edustaja Heinonen sen keskustelun aloittaa. Mutta kun tästä Bahrainin kanssa tehtävästä sopimuksesta aloitettiin teemalla, joka koskettelee meille harrasteilmailijoille tärkeän Malmin lentokentän tulevaisuutta, niin käytän siitä myös itse yhden puheenvuoron, ymmärtäen meidän harrasteilmailijoiden huolen Malmin siirtymisestä.
Hyvä!
Sekin huoli on hyvä jakaa eduskunnassa, mutta vähintään yhtä reilua olisi sanoa, mitä edustaja Heinäluoma tuossa aikaisemmin sanoi, että hallitus omilla toimillaan olisi voinut vaikuttaa siihen, että Malmin toimintaa olisi voitu jatkaa, muun muassa Rajavartiolaitoksen tukikohta on siirretty Helsinki-Vantaalle, miljoonien eurojen investointeja on tehty. Näiden investointien teko on ollut yksi, voiko sanoa, ehkä naula Malmin tulevaisuudelle, mutta toivottavasti helsinkiläiset osaavat näissä asioissa tehdä viisaita päätöksiä.
Arvoisa rouva puhemies! Täytyy nyt siitä Malmista sitten sanoa sen verran, että valtiolla ei ole intressiä toimia siellä ja he ovat Helsingin kaupungin kanssa tästä yhteisymmärryksessä sopineet, että se on asuntoalueeksi sopivaa kaavoittaa, ja tämän ratkaisun on Helsinki omassa valtuustossaan vahvistanut ja se on oikeuskäsittelyssä ollut. Siinä mielessä satakuntalainen kansanedustaja ei puutu siihen asiaan. Ja niistä palvelutoiminnoista, mitä Malmilla on ollut, on iso joukko, ainakin juuri ne valtion toimet, siirretty osa Santahaminaan, osa Helsinki-Vantaalle, niin kuin edustaja Kari oikein totesi.
Ja osa loppuu kokonaan!
Jos joku nyt pitää tässä kohtaa tietysti varmistaa, on se, että ilmeisesti — jos nyt oikein muistan valiokuntakuulemisesta — nämä maaseutukenttien lennonjohtoilmoitukset menevät Malmille, ja siinä mielessä siellä, jos ei nyt lennonjohtotoimintaa ole, kuitenkin vastataan siitä, kuinka harrastelentoja lennetään tässä maassa niin palotarkkailussa kuin muussakin. Siinä mielessä se on se yksi merkittävä asia, joka tulee tietysti tässä kohtaa sitten turvata, että se toiminto säilyy.
Osittain ainoaan, osittain toiseen käsittelyyn esitellään päiväjärjestyksen 7. asia. Ensin päätetään liikenne- ja viestintävaliokunnan mietinnön LiVM 2/2018 vp pohjalta ainoassa käsittelyssä sopimuksesta ja sitten toisessa käsittelyssä lakiehdotuksesta.
Arvoisa rouva puhemies! Edustaja Kari kyseli, milläköhän kulmalla edustaja Heinonen osallistuu tähän Kuuban kanssa tehtävästä sopimuksesta käytävään keskusteluun. Mutta edustaja Heinosen sijaan minä osallistun, koska meidän keskinäisessä työnjaossa Kuuba kuuluu minulle ja Bahrain kuuluu edustaja Heinoselle. [[Naurua]] Suomi kaupallisista syistä ja monista muista hyvistä syistä tekee yhteistyötä mitä erilaisimpien maiden kanssa maailmassa. Näin ollen on luonnollista, että myös Kuuban kanssa, vaikka se on kommunistinen diktatuuri, Suomi kehittää erilaisia suhteita, ja jopa Euroopan unioni on pyrkinyt lisäämään dialogia Kuuban kanssa. Se, että nyt pyritään tällä sopimuksella parantamaan edellytyksiä myös lentoliikenteelle maidemme välillä, on positiivinen asia. Koska Kuuba tänä päivänä on eräänlainen sosialismin ulkomuseo ja jokainen suomalainen voi — myös sellaiset, jotka nuoruutensa parhaat vuodet ovat käyttäneet ihailemalla Che Guevaraa, Fidel Castroa ja muita murhamiehiä, nämäkin suomalaiset voivat — nyt omin silmin mennä katsomaan, miten maa, joka aikaisemmin on ollut esimerkiksi elintarviketuotannossa, sokerijuurikkaassa ja muussa, hyvin kilpailukykyinen maa, on onnistuttu sosialismin tunnusten alla ja kommunistien toimesta raunioittamaan taloudellisesti todella surkeaksi maaksi, siis taloudelliselta tilanteeltaan, muutenhan Kuuba on aivan erinomainen maa ja sillä on erinomainen kansa. En itsekään ole sitä mieltä, että Kuuba pitäisi palauttaa Yhdysvaltain gangstereiden leikkikentäksi, mutta kyllä toivon, että tällainen avautuminen muun muassa lentoliikenteen muodossa tarjoaisi kuubalaisille entistä enemmän vapautta ja mahdollisuutta vapaasti päättää omista asioistaan.
Arvoisa puhemies! Pyysin puheenvuoron, koska huomattuani edustaja Zyskowiczin ottavan aiheesta puheenvuoron ajattelin, että hän ryhtyy vastustamaan tätä sopimusta. Huojentuneena totean, että on kerrankin asia, josta olen edustaja Zyskowiczin kanssa samaa mieltä, sekä tästä hänen virallisesta osastaan — siitä, että nämä lentoyhteydet ja ylipäänsä kanssakäyminen eri maiden välillä ovat hyödyllisiä ja tarpeellisia — että myös siitä osasta, että kommunismissa on tapahtunut hirveitä rikoksia ihmisyyttä vastaan ja myös taloudellisessa mielessä se on osoittautunut hyvin epäonnistuneeksi järjestelmäksi. Kiinnitän kuitenkin huomiota siihen, että tämä peruslinja, jonka valiokunta on hyväksynyt, on oikea. Sehän oikeastaan lähti jo tästä Etyj-kokouksesta vuonna 75, jolloin havainto oli, että tarvitaan kanssakäymistä ajatuksiltaan hyvin erilaistenkin maiden välillä. Loppujen lopuksi, kun ihmiset tapaavat toisiansa, ajatukset kulkevat, viime kädessä demokratia on se suuri voittaja.
Arvoisa puhemies! Tosiaankin tätä käsiteltiin liikennevaliokunnassa, ja ei tämä ole ihan pelkästään leima päälle ‑asia. Tällä on hyvin tärkeä symbolinen arvo ja myös kaupallinen arvo. Kuubahan oli pitkään Yhdysvaltain kauppasaarron alaisena, ja olen itse käynyt siinä maassa silloin kun vielä esimerkiksi amerikkalaiset eivät päässeet suoraan lentämään Yhdysvalloista sinne vaan joutuivat Meksikon tai Kanadan kautta lentämään, ja minusta kaikki tämmöinen maailman avautuminen myös lentoliikenteen myötä on juuri sitä parasta, mistä edustaja Heinäluomakin puhui. Kun ihmiset voivat olla kanssakäymisessä, niin vain näin me voimme avata tällaisia suljettuja yhteiskuntia ja nimenomaan toimia ystävällisessä hengessä. Ehkäpä Pohjois-Koreankin suhteen voitaisiin näin toimia. Mutta joka tapauksessa liikenteellä on hyvin iso merkitys kaiken kaikkiaan tällaisten yhteiskuntien ja meidän, eurooppalaisten yhteiskuntien, välisessä yhteistyössä.
Arvoisa rouva puhemies! Olen saanut itsekin kunnian vierailla Kuubassa, ja siellä lentokentällä huomasin, että Finnairin vuoron lisäksi siellä aamukoneina oli tulossa useita lentoyhtiöitä Yhdysvalloista ja Yhdysvallatkin lentoliikennettä Kuubaan ylläpitää. Ihan samalla kulmalla kuin edustajakollegat aikaisemminkin olisin itse sanonut, että turismi on yksi tärkeä keino viedä myös demokratiaa kehittyviin maihin ja luoda tällaista laajempaa kansainvälistä yhteyttä myös ihan paikallisten kansalaisten kanssa, ja toivon, että tämäkin asia tässä edistyy. Mutta myös lentoliikenteen kehitys on voimakasta ja yhä suorituskykyisempiä lentokoneita valmistetaan, ja myös Finnair operoi uusilla pitkänmatkankoneilla. Myös tämä yhteistyö Kuuban kanssa voi omalta osaltaan mahdollistaa pidempien lentoyhteyksien syntymisen Suomen ja vaikkapa tässä tapauksessa Väli-Amerikan tai jopa Etelä-Amerikan välillä.
Arvoisa rouva puhemies! Edustaja Zyskowicz nosti omassa puheenvuorossaan esiin ihmiset, jotka ovat oman nuoruutensa parhaat vuodet käyttäneet ihailemalla Kuuban toimintaa. Itse olen oman nuoruuteni parhaimmat vuodet viettänyt juuri Kuubassa, ja on ollut ilo seurata näitä suuria muutoksia, mitä Kuubassa on kuluneiden vuosien aikana tapahtunut. Aikoinaan Kuubaan pääsy lentäen ei täältä Suomesta eikä Euroopasta ollut niin helppoa, mutta nyt tämä on tärkeä sopimus. Täällä on puhuttu monenlaista tähänkin liittyen, mutta kyse on oikeasti erittäin merkittävästä sopimuksesta. Suomella ei kahdenvälistä sopimusta Kuuban kanssa aikaisemmin ole ollut, eli on hieno edistysaskel tämäkin.
Arvoisa rouva puhemies! On tärkeää, että pyrimme edistämään demokratiaa, sananvapautta, ihmisoikeuksia kaikkialla maailmassa, ja Kuuba on yksi niistä maista, joissa näitä ongelmia on edelleen. Meidän ei pidä lähteä siitä, että sulkisimme yhden silmän, vaan meidän pitää pitää aina kaikki silmämme auki. Edustaja Zyskowicz kuvasi niitä ongelmia, mitä Kuubassa on, mutta hän unohti mainita yhden aika merkittävän syyn, miksi näitä taloudellisia ongelmia Kuubassa on. Se on kauppasaarto, jota naapurimaa Yhdysvallat on Kuuban ympärillä pitänyt siitä lähtien, kun kuubalaiset häätivät yhdysvaltalaiset gangsterit, roistot, saarelta pois. YK:han on ottanut useasti kantaa yleiskokouksissa kauppasaartoon. Tämä on todella ongelmallista ollut, koska se on vaikuttanut lääkkeidensaantiin, ruoansaantiin, kaupankäyntiin, ja tällaiset nimenomaan ovat vaikeuttaneet sitä Kuuban avautumista. On tärkeää, että juuri tämäntyyppiset, niin kuin esimerkiksi tämä lentosopimus, suorat lentoyhteydet ja se, että entistä enemmän käy ihmisiä ja entistä enemmän tulee kauppasuhteita, edistävät asioita. Kuubassahan esimerkiksi lukutaito ja lääkärit ja tämäntyyppiset asiat ovat sellaisia, joissa on erittäin hyviä tuloksia saatu aikaan. Ja jos ajatellaan Kuubaa, niin ehkä ne kaikkein suurimmat ihmisoikeusrikkomukset eivät niinkään liity itse asiassa Kuuban valtioon vaan Kuuban saarella olevaan Guantanamon vankileiriin, jota ei lupauksista huolimatta ole vieläkään suljettu — itse asiassa vaikuttaa siltä, että ollaan pikemminkin mietitty, että sinne tuotaisiin lisää vankeja. Kyllä Guantanamon vankileiri on kyseenalainen kansainvälisen oikeudenkin näkökulmasta, ja siihen pitäisi puuttua.
Ensimmäiseen käsittelyyn esitellään päiväjärjestyksen 9. asia. Käsittelyn pohjana on maa- ja metsätalousvaliokunnan mietintö MmVM 3/2018 vp. Nyt päätetään lakiehdotuksen sisällöstä.
Arvoisa puhemies! Kuten valiokuntakin mietinnössään toteaa, tässä esityksessä ehdotetut muutokset liittyvät pääosin Euroopan unionin asetuksiin ja niihin liittyvien viittausten ajantasaistamiseen, lohenkalastuksessa käyttöön otettavaan ennakkoilmoitukseen sekä valvontaviranomaisen velvoitteeseen saattaa rikkomusepäily viipymättä tiedoksi epäilyn kohteena olevalle toimijalle. Valvontatarpeista johtuen nyt ehdotetaan käyttöön otettavaksi lohenkalastuksessa ennakkoilmoitusmenettely ennen aluksen saapumista satamaan tai muuhun saaliin purkamispaikkaan. Tämä on uusi velvoite lohta kalastaville kaupallisille toimijoille, ja esityksen mukaan se on suunniteltu niin, että se on mahdollisimman yksinkertainen ja luotettava. Arvoisa puhemies! Tämä helppous- ja yksinkertaisuustavoite ja sen toteutuminen onkin erittäin tärkeää. Ja ennakkoilmoitusmenettelyn tekniseen toteutukseen on panostettava niin, että menettelyssä käytettävästä sovellutuksesta tulee helppokäyttöinen, luotettava, yhteensopiva kalastajien nykyisten laitteiden kanssa. Eli, arvoisa puhemies, uuden järjestelmän käyttöön ottaminen on erittäin kannatettavaa, mutta kuten valiokunnassakin on korostettu, haluan minäkin vielä erikseen korostaa, että tässäkin asiassa on kaikin mahdollisin keinoin vältettävä uuden ja turhan byrokratian syntymistä tällä alalla.